Megan Jill Russell is 'n biomediese- en elektriese- ingenieur gebaseer in Johannesburg, Suid-Afrika. Sy is algemeen bekend vir die ontwerp van 'n kunsmatige larinks wat deur MIT Technology Review vertoon is. Maar miskien belangriker is dat sy betrokke is by die ontwikkeling van metodes van rekenaargesteunde opsporing van Tuberkulose. Russell is in 'n wetenskaplike familie gebore. Haar pa en twee broers is ingenieurs en haar ma 'n chemikus. Sy het verdere inspirasie gekry om wetenskap te studeer toe sy 'n handgeskrewe brief van James Watson (van DNA-roem) in haar finale jaar op skool ontvang het. Sy het aan die Universiteit van Kaapstad studeer en het haar BSc-graad in Elektriese Ingenieurswese behaal gevolg deur 'n MSc-graad in Biomediese Ingenieurswese in 2007. Haar meesterprojek was die ontwikkeling van 'n outomatiese mikroskoop met 'n ingeboude digitale kamera om te help met die opsporing van tuberkulose (TB). Sy het in 2011 haar PhD in Biomediese Ingenieurswese aan die Universiteit van die Witwatersrand voltooi. Vanaf 2012 het sy aan die fakulteit ingenieurswese van die Universiteit van Johannesburg lesing gelewer en was sy 'n ambassadeur van die projek Vroue in Ingenieurswese en die Bou-omgewing.